
וְאִישׁ אֲשֶר יִנְאַף אֶת אֵשֶת אִישׁ, (אֲשֶר יִנְאַף אֶת אֵשֶת רֵעֵהוּ) מוֹת יוּמַת הַנֹאֵף וְהַנֹאָפֶת.
   וְאִישׁ און א מענטש, אֲשֶר יִנְאַף וואס וועט מזנה זיין, אֶת אֵשֶת אִישׁ מיט א פרוי וואס איז חתונה געהאט צו א מאן.    זאגט די תורה אז די שטראף איז: מוֹת יוּמַת דארף מען הרג'ענען, הַנֹאֵף דער מאן וואס איז מזנה, וְהַנֹאָפֶת און די פרוי מיט וועמען מען האט מזנה געווען.
לערנען מיר ארויס פון דעם:
"וְאִישׁ" און א מענטש - דאס מיינט דוקא א גדול (וואס ער ווערט אנגערופן "איש"), און נישט קיין קטן וואס איז יונגער פון 13 יאהר...
אֲשֶר יִנְאַף וואס ער (דער גדול) וועט מזנה זיין...
אֶת אֵשֶת "אִישׁ" מיט א פרוי וואס איז חתונה געהאט צו א מאן - וואס דער מאן איז א גדול ("איש"), און נישט מיט די ווייב פון א קטן...
זאגט די תורה אז די שטראף איז: מוֹת יוּמַת דארף מען הרג'ענען, הַנֹאֵף דער מאן וואס איז מזנה, וְהַנֹאָפֶת און די פרוי מיט וועם מען האט מזנה געווען.
פון דעם לערנען מיר ארויס צוויי הלכות:

א) "ואיש": אז אויב א קטן איז מזנה מיט א פרוי, א גדולה, וואס איז חתונה געהאט צו א מאן, א גדול, ווען מען זיי נישט הרג'ענען.

ב) אשת "איש": אז אויב א גדול וועט מזנה זיין מיט א פרוי, א גדולה, וואס די גדולה איז חתונה געהאט צו א מאן, א קטן, וועט מען זיי נישט הרג'ענען [ווייל קידושין פון א קטן איז גארנישט ווערד].

בקיצור: די הלכה פון "מות יומת" איז נאר געזאגט געווארן אויב א "גדול" איז מזנה מיט די ווייב פון א "גדול".
לויט דעם וויל די גמרא פושט זיין די איבעיא אויב א קטן קען מייעד זיין:

   זאגט רבי זירא: אויב די תורה זאגט אז מען הרג'עט נישט דער וואס איז מזנה מיט אן אשת קטן, איז א ראיה אז די קידושין פון א קטן איז גארנישט ווערד, אויב אזוי איז א ראיה אז א קטן קען נישט מייעד זיין.

   פרעגט אביי: אויב די תורה זאגט אז מען הרג'עט נישט דער וואס איז מזנה מיט אן אשת קטן, איז משמע אז באמת איז יא פארהאן א מציאות אז די קידושין פון א קטן איז תופס, נאר די תורה זאגט אז ביי זנות פון א אשת קטן הרג'עט מען נישט. און ווען קען זיין א מציאות אז די קידושין פון א קטן איז תופס (וואס אויף דעם זאגט די תורה אז מען הרג'עט נישט)? ווען א קטן איז מייעד, אויב אזוי איז א ראיה אז א קטן קען יא מייעד זיין. 
   ענטפערט רב אשי: עס איז בכלל נישט קיין ראיה, ווייל מיר טרעפן ביי אן אנדערע פלאץ אז די קידושין פון א קטן איז תופס. ביי די הלכה פון יבום. אויב אזוי איז בכלל נישט קיין ראיה אז א קטן קען מייעד זיין.
